לשכת עורכי הדין פנתה לשר לביטחון פנים ולמפכ"ל המשטרה בדרישה לתקן את הליקויים הקיימים בבתי המעצר ולהבטחת תנאי מעצר נאותים, כמתחייב מצו שניתן על ידי בג"ץ בתאריך 1.3.04.
הצו ניתן בעקבות עתירה שהגישה הלשכה לאכיפת זכויות העצורים הקבועות בדין, ובכלל זה הזכות לישון על מיטה, הזכות לטיול יומי באוויר הפתוח, הקפדה על שטח מחייה מינימאלי, תנאי אוורור בתא המעצר ועוד.
במסגרת העתירה נתבקשו משטרת ישראל ושירות בתי הסוהר לתקן את כל הליקויים הקיימים כיום בבתי מעצר, אשר אינם מאפשרים להעניק לעצורים את הזכויות הקבועות בחוק סדר הדין הפלילי (סמכויות אכיפה - מעצרים), התשנ"ו - 1996.
יו"ר הועדה לפיקוח על תנאי המעצר מטעם הלשכה, עו"ד בנימין שטיינברג, ביקש במכתבו לשר ולמפכ"ל להתעדכן בפעולות הממשיות שננקטו לקיום הצו, בהתקרב מועד היכנסו לתוקף ביום 1.6.04.
עו"ד שטיינברג הדגיש בפניהם כי הלנת עצורים על הרצפה או מניעת טיול יומי, או כל פגיעה אחרת בזכויות העציר, תיחשב - החל מיום 1.6.04 - לא רק להפרת חוק סדר הדין הפלילי (סמכויות אכיפה - מעצרים), אלא גם תהא בבחינת הפרת צו שיפוטי של ביהמ"ש העליון, אשר ניתן בהסכמת המדינה.